Nórsko sa už zúčastnilo na prípravnej akcii pre výskum v oblasti obrany v predchádzajúcich rokoch (2017 – 2019), počas ktorých sa vyčlenili viazané rozpočtové prostriedky, a bude sa na nej naďalej zúčastňovať až do vyčerpania všetkých platobných rozpočtových prostriedkov. Okrem toho už v roku 2014 Nórsko i) uzavrelo dohodu o spolupráci s Európskou obrannou agentúrou a ii) súvisiaca smernica o obstarávaní v oblasti obrany a bezpečnosti (2009/81/ES) bola začlenená do Dohody o EHP.

Prípravná akcia sa uskutočnila v období 2017 – 2019 a len počas tohto obdobia bolo možné zahrnúť viazané rozpočtové prostriedky do rozpočtu Únie. Právne záväzky v rámci prípravnej akcie z predchádzajúcich rokov sa však ešte musia vyrovnať. Preto by sa štáty EZVO, ktoré sú členmi EHP, mali naďalej zúčastňovať na tejto akcii.

Dohoda o Európskom hospodárskom priestore (ďalej len „Dohoda o EHP“) zaručuje občanom a hospodárskym subjektom v EHP rovnaké práva a povinnosti v rámci vnútorného trhu. Stanovuje sa v nej začlenenie právnych predpisov EÚ týkajúcich sa štyroch slobôd v 30 štátoch EHP, ktoré pozostávajú z členských štátov EÚ, Nórska, Islandu a Lichtenštajnska. Dohoda o EHP sa okrem toho vzťahuje na spoluprácu v ďalších dôležitých oblastiach, ako sú výskum a vývoj, vzdelávanie, sociálna politika, životné prostredie, ochrana spotrebiteľa, cestovný ruch a kultúra, známe pod spoločným názvom „sprievodné a horizontálne“ politiky. Táto dohoda nadobudla platnosť 1. januára 1994. Európska únia spolu so svojimi členskými štátmi predstavuje zmluvnú stranu tejto dohody.

V súlade s rozpočtovou politikou EÚ môže k účasti na činnosti EÚ dôjsť až po uhradení zodpovedajúceho finančného príspevku. Úhrada sa však môže uskutočniť po prijatí tohto návrhu rozhodnutia Rady a po následnej výzve zo strany EÚ na poskytnutie príspevkov, ktorú Európska komisia vypracuje a predloží štátom EZVO, ktoré sú členmi EHP.

Preto, aby sa preklenulo obdobie od 1. januára 2021 do prijatia príslušnej platby, bude návrh rozhodnutia Spoločného výboru účinný aj spätne, a to od 1. januára 2021. Spätná účinnosť sa netýka práv a povinností dotknutých osôb a je v súlade so zásadou oprávneného očakávania.

Pripojené rozhodnutie Spoločného výboru je sprevádzané jednostranným vyhlásením štátov EZVO, ktoré sú členmi EHP, v ktorom sa uvádza, že týmto rozhodnutím sa predlžuje spolupráca zmluvných strán s cieľom pokračovať v účasti štátov EZVO, ktoré sú členmi EHP, na prípravnej akcii Únie týkajúcej sa výskumu v oblasti obrany. Štáty EZVO, ktoré sú členmi EHP, sa domnievajú, že otázky obrany nepatria do rozsahu pôsobnosti Dohody o EHP a že sa preto prijatím tohto rozhodnutia nerozširuje rozsah pôsobnosti Dohody o EHP o záležitosti obrany nad rámec účasti štátov EZVO, ktoré sú členmi EHP, na uvedenej prípravnej akcii. Štáty EZVO, ktoré sú členmi EHP, takisto zdôrazňujú, že Island a Lichtenštajnsko sa nezúčastňujú na tejto prípravnej akcii, ani na ňu finančne neprispievajú.

4.Právny základ

4.1.Procesnoprávny základ

4.1.1.Zásady

V článku 218 ods. 9 Zmluvy o fungovaní Európskej únie (ZFEÚ) sa stanovujú rozhodnutia, ktorými sa určujú „pozície, ktoré sa majú prijať v mene Únie v rámci orgánu zriadeného dohodou, keď je tento orgán vyzvaný prijať akty s právnymi účinkami s výnimkou aktov dopĺňajúcich alebo meniacich inštitucionálny rámec danej dohody.“

Pojem „akty s právnymi účinkami“ zahŕňa akty, ktoré majú právne účinky na základe pravidiel medzinárodného práva, ktorým sa riadi predmetný orgán. Zahŕňa aj nástroje, ktoré nemajú záväzný účinok podľa medzinárodného práva, ale „môžu rozhodujúcim spôsobom ovplyvniť obsah právnej úpravy prijatej normotvorcom Únie“.

4.1.2.Uplatnenie na tento prípad

Spoločný výbor EHP je orgánom zriadeným dohodou, konkrétne Dohodou o EHP. Akt, ktorý má Spoločný výbor EHP prijať, predstavuje akt s právnymi účinkami. Pripravovaný akt bude podľa medzinárodného práva záväzný v súlade s článkami 103 a 104 Dohody o EHP.

Pripravovaným aktom sa nedopĺňa ani nemení inštitucionálny rámec dohody. Procesnoprávnym základom navrhovaného rozhodnutia je preto článok 218 ods. 9 ZFEÚ v spojení s článkom 1 ods. 3 nariadenia Rady č. 2894/94 o opatreniach na vykonávanie Dohody o Európskom hospodárskom priestore.

4.2.Hmotnoprávny základ

4.2.1.Zásady

Hmotnoprávny základ rozhodnutia podľa článku 218 ods. 9 ZFEÚ závisí predovšetkým od cieľa a obsahu pripravovaného aktu, v súvislosti s ktorým sa zaujíma pozícia v mene Únie. Ak pripravovaný akt sleduje dva ciele alebo obsahuje dve zložky a ak jeden z týchto cieľov alebo jednu z týchto zložiek možno určiť ako hlavnú, zatiaľ čo druhý cieľ alebo druhá zložka je len vedľajšia, rozhodnutie podľa článku 218 ods. 9 ZFEÚ musí byť založené na jedinom hmotnoprávnom základe, a to na tom, ktorý si vyžaduje hlavný alebo prevažujúci cieľ alebo zložka.

Ak pripravovaný akt sleduje viacero cieľov zároveň alebo obsahuje viacero zložiek, ktoré sú nerozlučne spojené bez toho, aby jeden cieľ alebo zložka boli oproti ostatným vedľajšie, hmotnoprávny základ rozhodnutia podľa článku 218 ods. 9 ZFEÚ bude musieť výnimočne zahŕňať viaceré zodpovedajúce právne základy.

4.2.2.Uplatnenie na tento prípad

Pripravovaný akt sleduje ciele a obsahuje zložky v oblasti financovania prípravnej akcie týkajúcej sa výskumu v oblasti obrany. Hmotnoprávny právny základ zodpovedá právnemu základu tejto prípravnej akcie, ktorým je článok 58 ods. 2 písm. b) nariadenia (EÚ, Euratom) 2018/1046 (ďalej len „nariadenie o rozpočtových pravidlách“).

4.3.Záver

Právnym základom navrhovaného rozhodnutia by mal byť článok 58 ods. 2 písm. b) nariadenia (EÚ, Euratom) 2018/1046 v spojení s článkom 218 ods. 9 ZFEÚ a článkom 1 ods. 3 nariadenia Rady č. 2894/94 o opatreniach na vykonávanie Dohody o Európskom hospodárskom priestore.

5.Vplyv na rozpočet